
	ΠΩΣ ΕΜΠΛΕΞΑ με τη ΔΙΚΑΙΟΣΥΝΗ

του Πάνου Χριστοδούλου

Πολλοί ήταν οι φίλοι του παιδικού βιβλίου, ανάμεσά τους και ο Πρέσβης της Κυπριακής Δημοκρατίας κ. Κυριάκος Κενεβέζος, που παρακολούθησαν, Την Πέμπτη 10 Νοεμβρίου 2016, στο Σπίτι της Κύπρου, την παρουσίαση του νέου βιβλίου του διακεκριμένου συγγραφέα παιδικής και νεανικής λογοτεχνίας Πάνου Χριστοδούλου, με τίτλο Πώς έμπλεξα με τη Δικαιοσύνη και άλλες άγνωστες λέξεις, σε εικονογράφηση Λίλας Καλογερή, που κυκλοφορεί από τις Εκδόσεις Νομική Βιβλιοθήκη υπό τη σφραγίδα της σειράς: Παιδική Νομική Βιβλιοθήκη.
Νομικός, ο ίδιος, με ειδίκευση στον τομέα των Ανθρωπίνων Δικαιωμάτων και μακρά ενασχόληση, ως ειδικός σε θέματα ασύλου και μετανάστευσης στην Ελλάδα και το εξωτερικό, Διευθυντής, σήμερα, του Δικτύου για τα Δικαιώματα του Παιδιού, ο Πάνος Χριστοδούλου, με χιούμορ και ευρηματικότητα, εξηγεί στους μικρούς αναγνώστες την έννοια της δικαιοσύνης και τους όρους απόδοσή της.

Όπως «αυτοπροσώπως» μας εκμυστηρεύεται, στο οπισθόφυλλο, ο ήρωας του βιβλίου, ο μικρός Άρης, από το μακρινό μέλλον: «Σήμερα, το 2075, το επάγγελμα του παππού μου δεν υπάρχει πια. Ήταν δικαστής κάποτε αλλά οι άνθρωποι της εποχής μου αποφάσισαν να καταργήσουν τα δικαστήρια, γιατί με έναν υπερυπολογιστή που έφτιαξαν (τον i-M-Right) βγάζουν αποφάσεις για το ποιος έχει δίκιο ή άδικο πολύ πιο γρήγορα. Ο παππούς με πάει πίσω στην εποχή που υπήρχαν τα δικαστήρια και οι δικαστές. Με μπλέκει κι εμένα στις ιστορίες του! Μέσα από τις αφηγήσεις του ζω μαζί του τις δίκες που ήταν πρόεδρος και γίνομαι κι εγώ, άλλοτε δικηγόρος που πρέπει να βοηθήσει κάποιον που έπεσε θύμα απάτης και άλλοτε περιβόητος κλέφτης έργων τέχνης, που προσπαθεί να ξεγλιστρήσει από τη δικαιοσύνη… Παίζοντας διάφορους ρόλους μαθαίνω τη λειτουργία των δικαστηρίων και πόσο σημαντικό είναι το έργο τους.»
Την εκδήλωση συντόνισε η επιμελήτρια της σειράς Παιδική Νομική Βιβλιοθήκη, συγγραφέας και κριτικός λογοτεχνίας κ. Μαρίζα Ντεκάστρο. Για το βιβλίο μίλησε η δικηγόρος, πρώην Υφυπουργός κ. Μιλένα Αποστολάκη και ο συγγραφέας. Αποσπάσματα διάβασε ο ηθοποιός Κλείτος Κωμοδίκης.
Αφού αναφέρθηκε στην ευρηματικότητα της ιστορίας, στην τρυφερή σχέση που αναπτύσσεται μεταξύ παππού και εγγονού, στο διαλογικό παιχνίδι μεταξύ τους και την αμφίδρομη ανταλλαγή πληροφοριών περί δικαιοσύνης, η κ. Αποστολάκη υπογράμμισε ότι ο μικρός αναγνώστης, ενώ από τη μια πλευρά απολαμβάνει μια αστεία και χαριτωμένη αφήγηση, προσλαμβάνει και κατανοεί, ταυτόχρονα, στοιχεία που παραπέμπουν στον πυρήνα του νομικού μας πολιτισμού και σε βασικές αρχές για την οργάνωση κάθε δημοκρατικής και πολιτισμένης κοινωνίας. Το πολύ σημαντικό μήνυμα του βιβλίου, όπως είπε, είναι ότι δεν μπορείς να εμπιστευθείς τη δικαιοσύνη σε ένα μηχάνημα, που δεν έχει ψυχή, ηθικό πυρήνα και αξιακή συγκρότηση καθώς υπάρχει μια εγγύηση μέσα από τις αξίες και τον ηθικό πυρήνα κάθε προσωπικότητας και πρέπει εκεί να επενδύσουμε και εκεί να πιστέψουμε. Είναι πολύ σημαντικό, κατέληξε συμπερασματικά, να μαθαίνεις στα παιδιά σου τόσο σοβαρά πράγματα μέσα από τις σελίδες ενός παιδικού βιβλίου.
Στη συνέχεια, ο συγγραφέας αφού ευχαρίστησε όλους όσοι συνέβαλαν στη συγγραφή, την έκδοση και την παρουσίαση του βιβλίου του, παρουσίασε και έπαιξε μαζί με το ακροατήριο το ειδικά σχεδιασμένο on line παιχνίδι γνώσεων «Ο Μικρός Δικαστής», που περιέχεται στο βιβλίο, δίνοντάς τους την ευκαιρία να δοκιμάσουν τις γνώσεις τους για το πώς απονέμεται η δικαιοσύνη.
Στον Πάνο Χριστοδούλου για το βιβλίο του, όπως πρόσφατα ανακοινώθηκε από τις Πολιτιστικές Υπηρεσίες του Υπουργείου Παιδείας και Πολιτισμού της Κυπριακής Δημοκρατίας, απονεμήθηκε το Κρατικό Βραβείο Λογοτεχνίας για Μικρά Παιδιά για εκδόσεις του έτους 2015. Τα Κρατικά Βραβεία Λογοτεχνίας θα επιδοθούν από τον Υπουργό Παιδείας και Πολιτισμού κ. Κώστα Καδή σε ειδική τελετή, η οποία θα πραγματοποιηθεί στις 14 Δεκεμβρίου 2016, ώρα 7:00 μ.μ., στο Κινηματοθέατρο Παλλάς.

